เรารู้สึกว่าเรานอนไม่ค่อยหลับนอนหลับก็หลับๆ ตื่นๆ ไม่ค่อยกินข้าวรู้สึกไม่หิวเเต่นํ้าหนักขึ้นมากกว่าเดิมอีกค่ะ รู้สึกกระวนกระวายตลอด รู้สึกไม่มีสมาธิทําสิ่งใดสิ่งหนึ่งพอทําก็ไม่เต็มที่ ขี้หลงขี้ลืม ทั้งๆที่อายุก็ไม่เท่าไหร่ เเล้วก็รู้สึกว่ามีคนติเรานิดหน่อยเราก็จะร้องไห้เเล้วทั้งๆที่เเต่ก่อนก็ไม่เป็น ตอนนี้เป็นเเบบนี้มา2-3เดือนเเล้วค่ะ
สวัสดีค่ะ อาการนอนไม่ค่อยหลับ ไม่หิวข้าว น้ำหนักขึ้น ไม่มีสมาธิทำงาน ขี้ลืม อ่อนไหวง่าย อาจเกิดจาก1. มีโรคทางกาย เช่น มีภาวะไทรอยด์ฮอร์โมนต่ำ ซึ่งมักจะทำให้มีน้ำหนักขึ้น อ่อนเพลีย ท้องผูก ขี้หนาว ผิวและผมแห้ง มีอารมณ์ซึมเศร้า และมักทำให้ง่วงนอน นอนมาก กว่าที่จะนอนไม่หลับ2. มีโรคทางจิต คือเป็นอาการของโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้- อารมณ์เศร้าสร้อย หดหู่ ไม่แจ่มใส เบื่อหน่าย สะเทือนใจง่าย ร้องไห้บ่อย รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น- ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง หมดหวัง ท้อแท้ รู้สึกตนเองไร้ค่า รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้- สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ- อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น- การเรียนหรือการงานแย่ลงหากเป็นมา 2-3 เดือนแล้ว แนะนำว่าควรไปพบแพทย์เพื่อตรวจว่ามีโรคทางกายหรือไม่ หากไม่มี ก็ควรไปพบจิตแพทย์เพื่อประเมินว่าเป็นโรคซึมเศร้าหรือไม่ค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ เพราะอาจยิ่งยากต่อการรักษาได้ค่ะ